70 ел элек булган аулак өй

	ТНВдан “Аулак өй” тапшыруын караганда 70 ел элек булган аулак өй искә төште. Сугыш туктаган ел иде. Көз көне. Дус кызым Асиянең әнисе башка авылга кунакка киткән. 13 яшьлек Асия мине, 11 яшьлек кызны, әнидән сорап, үзләренә кунарга алып китте. Ул әнисе белән генә яши, әтисе сугышта үлеп калган. Үсмер кызлар аның әнисеннән аулак өй ясарга рөхсәт алып калганнар. 	 15-17 яшьлек шул кызлар кабакка арпа ярмасы кушып, бәлеш пешерделәр. Кич җиткәч, аулак өйгә аларның егетләре – яңа гына мыек чыга башлаган үсмерләр килде. Уен, җыр-бию, күңел ачу башланды. Без Асия белән сәке түренә менеп утырып, кызык карыйбыз. Мине дә уенга тарттылар, җырлаттылар, биеттеләр. Малай-егетләр арасында гармунчы да бар, билгеле (без яшь чакта гармун уйнарга өйрәнүче егетләр күп иде, хәзер генә ул гитара дип аталган, фанер кисәгенә кыллар тезелгән нәрсәне чиртәләр). Уеннан туктап, бәлеш ашарга утырдылар, ишек бикле. Ишегалдын, капка төбен малайлар сырып алган (ул чакта “оя” саен 6-7 бала бит), өйгә керергә телиләр, әмма аларга керергә рөхсәт юк, билгеле. 
	Әлфия ХӘБИБУЛЛИНА	
Татарстан яшьләре

	№ 1 |  	


